Περίπου 300.000 ευρώ (εκτός της μισθοδοσίας, που είναι 3,2 εκατ. ευρώ) στοιχίζει στον Έλληνα φορολογούμενο η ΔΤ τους δύο πρώτους μήνες λειτουργίας της, σύμφωνα πάντα με τις δημοσιευμένες αποφάσεις στη Δι@ύγεια.

ADVERTISING

Όπως αναφέρει το pressproject.gr, οι προμήθειες που δημοσιεύονται αυτές τις ημέρες στο σύστημα διαφάνειας αφορούν ως επί το πλείστον ενοικίαση εξοπλισμού για τρεις μήνες, παρόλο που όλοι όσοι ασχολούνται με το ρεπορτάζ γνωρίζουν ότι αφενός οι προμήθειες αυτές έχουν ήδη γίνει πριν τη δημοσίευση των ΑΔΑ (κάτι που δεν προβλέπεται από το Νόμο) και αφετέρου ότι ακόμα είναι πολλά αυτά που ενώ έχουν παραδοθεί δεν εμφανίζονται στη Δι@ύγεια.

Το σύνολο των αποφάσεων περιγράφουν δαπάνες που γίνονται με απευθείας αναθέσεις είτε υπό καθεστώς "επειγουσών διαπραγματεύσεων" και αφορούν την ενοικίαση εξοπλισμού, αφού λόγω του ότι η ΕΡΤ βρίσκεται υπό εκκαθάριση δεν δύναται να προχωράει σε επενδύσεις, δηλαδή να αγοράζει εξοπλισμό.

Παρόλο που η σχετική ΑΔΑ δεν αναφέρεται στον πραγματικό εξοπλισμό (άλλη μια παρατυπία στη Δι@ύγεια), σύμφωνα με το ρεπορτάζ τέσσερα συστήματα Avid είχαν από καιρό μεταφερθεί από το studio του Master Chef στην ΔΤ. Τα συστήματα αυτά άνηκαν στην Telmaco.

Δείτε εδώ τη σχετική ΑΔΑ του Δι@γεια

Η αγορά των συστημάτων αυτών μαζί με το hardware και το ειδικό software στοιχίζουν λίγο παραπάνω από 2.000€ για το κάθε ένα. Η ΔΤ όμως νοικιάζει τα μηχανήματα προς 19.900 ευρώ το μήνα (για 3 μήνες) και πληρώνει και άλλα 19.800 για την εγκατάστασή τους (συνολικό κόστος 79.500€).

Το κόστος εγκατάστασης αυτών των τεσσάρων μηχανημάτων είναι λίγο μεγαλύτερο από όσα έδωσε γνωστό υπουργείο πέρυσι για την καλωδίωση και εγκατάσταση 80 υπολογιστών. Σημειώνεται ότι η Telmaco έχει προσφέρει πολλά περισσότερα από τέσσερα PC στην ΔΤ.

12.516 ευρώ το μήνα για την καθαριότητα

Η ΔΤ σκοπεύει να γίνει το... καθαρότερο κτήριο της Ευρώπης. Δεν εξηγείται αλλιώς το μηνιαίο κόστος καθαρισμού, το οποίο ανέρχεται στο ποσό των 12.516/μήνα. Σημειώνουμε εδώ ότι για τη λειτουργία των κυλικίων εκδίδεται ξεχωριστή απόφαση.

Η σύμβαση είναι μεν τρίμηνη, αλλά προβλέπει και την επέκτασή της. Άλλωστε, όλοι γνωρίζουν ότι η ΔΤ δεν σκοπεύει να φύγει από το προσκήνιο έτσι εύκολα. Τρανή απόδειξη το νέο κυλικίο που κατασκευάστηκε στην Κατεχάκη. "Ποιο λόγο θα είχε ο Καψής ή ο Μάναλης να επενδύσουν σε κάτι τέτοιο αν σκόπευαν σε ένα μήνα να έχουν φύγει;", αναφέρει το ρεπορτάζ του pressproject.

Μεταξύ άλλων, προβλέπεται ποσό δαπάνης 40.700 € για ενοικίαση εξοπλισμού για την κάλυψη της αφής της ολυμπιακής φλόγας (κόστος ενοικίασης δηλαδή για έργο μίας ημέρας). Υπενθυμίζουμε ότι η ΔΤ θα κληθεί να καλύψει περίπου 30 συνεδριάσεις της Ε.Ε. στους επόμενους έξι μήνες.

Ερωτηματικά όμως υπάρχουν και σε άλλα σημεία των αποφάσεων.

Ενδεικτικά αναφέρουμε την ΑΔΑ για την προμήθεια συστήματος λειτουργίας του ραδιοφώνου. Το πρόγραμμα BroadCath ενοικιάστηκε για τρεις μήνες με κόστος 1.700€/μήνα. Εκτός του ότι η τιμή του προγράμματος αυτή στην αγορά είναι η ίδια με την τιμή ενοικίασης, υπάρχει κι άλλο ανησυχητικό κομμάτι στην απόφαση:

Στην αιτιολογική παράγραφο αναφέρεται ρητά ότι το BroadCatch προτείνεται επειδή αφενός αυτό χρησιμοποιούσε και η ΕΡΤ και αφετέρου επειδή η εταιρεία διέθετε backup με το σύνολο του αρχείου της ΕΡΑ.

"Είχε κατά το παρελθόν παραχωρηθεί σε ιδιώτη ο πλούτος της δημόσιας ραδιοφωνίας; Τι προδιαγραφές ασφαλείας πληρούσε η εταιρεία που φύλαγε στους server της το ιστορικό αρχείο της ραδιοφωνίας της Ελλάδας;", καταλήγει το ρεπορτάζ.

Πηγή: thepressproject.gr, diavgeia